24 sterf in ongeluk by TzaneenAltesame 24 mense in die minibussie is dood. (Foto: verskaf) Altesame 24 mense is Sondagaand dood in ŉ ongeluk op die R81 tussen Mooketsi en Giyani in Limpopo. Kol. Moatshe Ngoepe, polisiewoordvoerder in Limpopo, het gesê die ongeluk het omstreeks 22:00 buite Tzaneen in Modjadjiskloof plaasgevind. Na bewering was ŉ passasiersbus uit die rigting van Giyani en ŉ minibussie uit die rigting van Mooketsi op pad toe dit reg van voor gebots het, het Ngoepe gesê. 24 passasiers in die minibussie is op die toneel dood. Nog ŉ persoon is in ŉ bedenklike toestand en is na ŉ hospitaal geneem. “Die bestuurder en twee passasiers in die bus is ernstig beseer en is ook na ŉ hospitaal vir behandeling geneem,” het Ngoepe gesê. Volgens hom moet die slagoffers nog geïdentifiseer word. Die polisie ondersoek intussen ŉ saak van strafbare manslag. Die oorsaak van die ongeluk vorm deel van die ondersoek. Die waarnemende polisiehoof in Limpopo, genl.maj. Jan Scheepers het sy medelye met die familie van die slagoffers betuig en gesê die polisie sal alles moontlik doen om die oorsaak van die dodelike ongeluk te bepaal. Maroela Media het vroeër berig verskeie mense is reeds die afgelope langnaweek op die land se paaie dood. Die minister van vervoer, Fikile Mbalula, het motoriste ook gemaan om verkeersreëls te gehoorsaam.